Prop de 500 persones visiten el CRIS i Centre de Dia durant la Jornada de Portes Obertes
08 de febrer de 2019

Carcaixent

Ahir es va celebrar la jornada de portes obertes de les noves instal·lacions del CRIS i Centre de Dia per a Malalts Mentals. Quasi 500 persones es van apropar a conéixer el funcionament i els serveis que s’hi oferiran a partir del mes d’abril de 2019. La vicepresidenta de la Diputació de València, Maria Josep Amigó, va voler aprofitar la jornada de portes obertes per a visitar els centres de Carcaixent, els primers d’estes característiques que s’han realitzat gràcies a la col·laboració interinstitucional entre la Diputació de València, la Conselleria d’Igualtat i Polítiques Inclusives i els ajuntaments.

Maria Josep Amigó va estar acompanyada per l’alcalde del Carcaixent, Paco Salom, per la regidora de Benestar Social, Teresa Oliver, i pels representants de la Fundació Manantial, encarregada de la construcció del centre. Amigó va subratllar que “feia més de 20 anys que no s’obria cap plaça pública a centres socials, i amb estes col·laboracions a tres bandes entre la Diputació, la Conselleria i els ajuntaments, en seran més de 500 noves les que es crearan”.

La vicepresidenta va valorar positivament que “el centre de Carcaixent és un espai integrat dins de la població, i això és molt important perquè les persones usuàries quedaran integrades dins del poble i no apartades, i amb això s’evita l’estigmatització d’aquestes persones amb malalties mentals”.

L’alcalde de Carcaixent, Paco Salom, va incidir per la seua banda que “este centre tindrà un impacte positiu a la comarca, ja que és una infraestructura que naix amb vocació comarcal i, en este cas, la nostra comarca compta, aproximadament, amb unes 800 o 900 persones amb malalties mentals”. “És un recurs públic que no existia fins ara en esta comarca i, gràcies al treball conjunt entre les tres administracions, s’ha fet realitat amb un caràcter marcat de proximitat”, ha remarcat Salom.

Teresa Oliver, regidora de Benestar Social de l’Ajuntament de Carcaixent, va assenyalar també que “el centre de dia atendrà aquells pacients mentals més greus, mentre que el centre de rehabilitació i inclusió social serà per a aquelles persones amb trastorns mentals més lleus, que conserven encara certa autonomia i habilitats socials, i que podran acudir al centre per realitzar activitats i tallers del seu interés”. “Un objectiu fonamental és el treball amb la família i la integració en la comunitat”, va remarcar Oliver.

El projecte s’ha realitzat gràcies a la col·laboració interinstitucional entre la Diputació de València, la Conselleria d’Igualtat i Polítiques Inclusives i l’Ajuntament de Carcaixent. La construcció del centre ha comptat amb un pressupost total d’1.613.275 euros.

Els dos centres, ubicats en el número 2 del carrer Àgora Grup de Teatre, donaran cobertura a 90 usuaris, 70 al CRIS i 20 al Centre de Dia, i crearan ocupació per a més de 20 persones. Este últim serà un centre específic on es desenvoluparan programes intensius de recuperació funcional i activitats estructurades d’ocupació del temps lliure. El CRIS oferirà, per la seua banda, serveis específics i especialitzats orientats al món laboral, i adequats a les necessitats i situacions concretes de les persones usuàries.

El de Carcaixent serà el primer dels 10 centres socials d’abast comarcal que començarà a funcionar. Les noves instal·lacions han sigut construïdes per l’organització sense ànim de lucre Fundació Manantial, la qual s’encarregarà també de la gestió del centre junt amb la Conselleria. La creació d’esta nova infraestructura social és un projecte que duen a terme les administracions autonòmica i provincial en col·laboració amb els ajuntaments.